Il-Kummissjoni adottat il-Programmi Indikattivi Pluriennali (Multiannual Indicative Programmes - MIPs) tal-Ewropa Globali li jistabbilixxu oqsma ta' prijorità għall-kooperazzjoni ma' pajjiżi u reġjuni sħab madwar id-dinja għall-2021-27. Dan jinkludi wkoll l-allokazzjoni finanzjarja għall-2021-2024 (livell ta' pajjiż) u għall-2021-2027 (livell reġjonali) li se tappoġġa din il-kooperazzjoni b'total ta' kważi EUR 26.3 biljun. L-adozzjoni tal-MIPs tal-pajjiżi u dawk reġjonali se tikkontribwixxi b'mod sinifikanti għall-azzjonijiet klimatiċi, l-inklużjoni soċjali u l-iżvilupp tal-bniedem u l-migrazzjoni u l-ispostament sfurzat u biex jintlaħqu l-miri tal-ugwaljanza bejn is-sessi u tal-bijodiversità. Ir-Rappreżentant Għoli/il-Viċi President Josep Borrell qal: “Jeħtieġ li azzjonijietna jaqblu ma' kliemna. L-investimenti taħt il-programm Ewropa Globali se jiżguraw li l-UE twettaq il-prijoritajiet politiċi tagħha u tindirizza b'mod effettiv il-ħtiġijiet tal-pajjiżi u r-reġjuni sħab tagħna, li jvarjaw mill-paċi sostenibbli, is-sigurtà u l-istabbiltà għall-isfidi globali, bħall-indirizzar tal-COVID-19 u l-ġlieda kontra t-tibdil fil-klima. L-UE tibqa' l-akbar donatur fid-dinja ta' għajnuna għall-iżvilupp u umanitarja u se nkomplu niddefendu futur aktar ġust u prosperu madwar id-dinja.” Il-Kummissarju għas-Sħubijiet Internazzjonali, Jutta Urpilainen qalet: “L-Unjoni Ewropea għandha storja twila ta' kooperazzjoni bbażata fuq objettivi u valuri komuni. Bl-ipprogrammar tal-kooperazzjoni tagħna għall-2021-2027, qed nimpenjaw ruħna għal seba' snin oħra ta' ġlieda kontra l-inugwaljanzi u ta' appoġġ għall-iżvilupp inklużiv, ekoloġiku u sostenibbli. Ħafna mill-prijoritajiet maqbula se jappoġġaw l-implimentazzjoni effettiva tal-istrateġija tal-Global Gateway, filwaqt li jisfruttaw ir-riżorsi ewlenin għal konnessjonijiet sostenibbli u fdati li jaħdmu għan-nies u għall-pjaneta, filwaqt li jindirizzaw l-aktar sfidi globali urġenti. Ninsab partikolarment kburija li l-programmi relatati mal-edukazzjoni għandhom jiġu allokati EUR 6 biljun matul l-2021-2027, żieda minn 7 għal 13% tal-infiq totali tal-azzjoni esterna tagħna barra mill-viċinat tagħna. It-tfal u ż-żgħażagħ għandhom jingħataw opportunità reali biex jilħqu l-potenzjal sħiħ tagħhom u jkollhom futur aħjar.” Tim Ewropa li jagħti r-riżultati Il-prijoritajiet ġew definiti f'konsultazzjoni mal-awtoritajiet rilevanti tas-sħab, u b'approċċ ta' Tim Ewropa, flimkien mal-Istati Membri tal-UE, l-istituzzjonijiet finanzjarji Ewropej, il-BEI u l-BERŻ, kif ukoll il-Parlament Ewropew. Saru wkoll konsultazzjonijiet ma' Organizzazzjonijiet tas-Soċjetà Ċivili, inklużi organizzazzjonijiet tan-nisa u taż-żgħażagħ, awtoritajiet lokali, rappreżentanti mis-settur privat, in-NU u sħab oħra tal-istess fehma. Il-prijoritajiet maqbula huma konformi mal-Aġenda 2030 tan-NU u l-Għanijiet ta' Żvilupp Sostenibbli, il-Ftehim ta' Pariġi u l-Istrateġija tal-UE dwar il-Global Gateway. Diversi proġetti f'pajjiżi sħab se jitmexxew 'il quddiem fil-qafas tal-Inizjattivi ta' Tim Ewropa u se jirċievu appoġġ finanzjarju sostanzjali, li ħafna minnhom se jgħinu t-twettiq tal-implimentazzjoni tal-Global Gateway. Dawn l-inizjattivi se jkollhom jiġu maqbula, imfassla, implimentati u mmonitorjati b'mod konġunt bl-approċċ ta' Tim Ewropa. Eżitu tal-ipprogrammar - Fatti u Ċifri Id-dokumenti ta' programmazzjoni għall-pajjiżi u r-reġjuni adottati jirrappreżentaw ammont ta' EUR 26.336 biljun: Reġjun Allokazzjonijiet tal-pajjiżi 2021-24 (miljuni ta' EUR) Allokazzjonijiet reġjonali 2021-27 (miljuni ta' EUR) L-Afrika sub-Saħarjana 9 076 10 242 L-Asja u l-Paċifiku 2 320 2 344 Il-Kontinent Amerikan u l-Karibew 1 074 1 280 TOTAL 12 470 13 866 Rieżami ta' nofs it-terminu li jrid jitlesta fl-2024 se jappoġġa d-deċiżjoni tal-Kummissjoni dwar l-allokazzjonijiet tal-pajjiżi għall-2025-27. Għall-Afrika Sub-Saħarjana, l-Asja u l-Paċifiku u l-kontinent Amerikan u l-pajjiżi u r-reġjuni tal-Karibew, l-MIPs se jwettqu l-objettivi ġenerali tal-politika tal-UE: Id-dokumenti ta' programmazzjoni tal-pajjiżi u tar-reġjuni kollha se jkunu kkomplementati b'erba' programmi tematiċi li ġew adottati diġà: Id-Drittijiet tal-Bniedem u d-Demokrazija (EUR 1.5 biljun) L-Organizzazzjonijiet tas-Soċjetà Ċivili (EUR 1.5 biljun); Paċi, Stabbiltà u Prevenzjoni tal-Konflitti (EUR 871 miljun) u Sfidi Globali (EUR 3.6 biljun). Fl-aħħar nett, l-MIP tal-ERASMUS+ ġie adottat aktar kmieni din is-sena, u se jibbenefika mill-finanzjament li ġej mill-pakketti ġeografiċi mhux tal-viċinat b'ammont ta' EUR 1.79 biljun. Sfond L-ipprogrammar Ewropa Globali, li tnieda uffiċjalment f'Novembru 2020, jindirizza l-prijoritajiet ġenerali tal-Kummissjoni, jippromwovi l-irkupru ekoloġiku, diġitali, inklużiv u sostenibbli ta' wara l-COVID-19 u jirrispetta bis-sħiħ l-impenji li jinsabu fl-istrument il-ġdid, b'mod partikolari dwar l-azzjoni klimatika, l-inklużjoni soċjali u l-iżvilupp tal-bniedem, il-migrazzjoni u ċ-ċaqliq sfurzat, u l-ugwaljanza bejn is-sessi. Il-Programmi Indikattivi Pluriennali nazzjonali u reġjonali jiġu adottati mill-Kummissjoni wara konsultazzjoni mal-pajjiżi sħab/organizzazzjonijiet reġjonali, l-Istati Membri tal-UE u l-partijiet ikkonċernati rilevanti kollha. Dawn id-dokumenti jistabbilixxu l-oqsma prijoritarji ewlenin għall-kooperazzjoni, l-objettivi speċifiċi, ir-riżultati mistennija kif ukoll l-allokazzjonijiet indikattivi għall-kooperazzjoni tal-UE mal-pajjiżi u r-reġjuni sħab koperti mill-Ewropa Globali, jiġifieri l-Viċinat, l-Afrika Sub-Saħarjana, l-Asja u l-Paċifiku, u l-kontinent Amerikan u l-Karibew. Dawn il-Programmi Indikattivi Pluriennali għalhekk jikkostitwixxu l-pjanijiet fit-tul għall-implimentazzjoni tal-Ewropa Globali f'dawn il-pajjiżi u r-reġjuni. Aktar informazzjoni Ewropa Globali - Programmazzjoni | Sħubijiet Internazzjonali (europa.eu) Ewropa Globali: Strument ta' Viċinat, ta' Kooperazzjoni għall-Iżvilupp u ta' Kooperazzjoni Internazzjonali – Ewropa Globali | Sħubijiet Internazzjonali (europa.eu) Global Gateway | Il-Kummissjoni Ewropea (europa.eu)